Misvormde ledemate van lammers | Landbou
Drie van die algemeenste tipes van misvorming van die ledemate is krom voorbene, artrogripose (stywe, gedraaide ledemate) en kort of geamputeerde ledemate.
Artrogripose kan in een, twee of al vier die ledemate voorkom. Die aangetaste ledemate is styf en in abnormale posisies gedraai weens die fiksering van die gewrigte. Die ledemate kan soms langer of korter as die normale wees en die spiere is gewoonlik swak ontwikkel. Dié toestand kan tot moeilike geboortes lei. Die meeste lammers wat hierdie gebrek het, word dood gebore of vrek kort ná geboorte.
Misvorming van die ledemate is in sommige gevalle oorerflik. ‘n Ander oorsaak van artrogripose is die inenting van dragtige ooie met die lewende entstof teen Slenkdalkoors en Wesselsbronsiekte. In dié geval is die onderkaak kort, die dier het nie ‘n brein nie en die nek is krom (tortikolis).
Ooie wat met die Simbugroep van virusse, Slenkdalkoors en Wesselsbron besmet word, kan ook geboorte gee aan lammers met artrogripose.
Dit is onseker of kort of geamputeerde ledemate oorerflik is.
Coetzer, J.A.W. and Tustin, R.C. 2004.Infectious diseases of Livestock, Oxford University Press.
ISBN 0 19 578202 X
De Wet, J en Bath, G. 1994. Kleinveesiektes. Tafelberguitgewers. ISBN 0 624 03203 5